በእነ አብዲ መሀመድ ዑመር የክስ መዝገብ 12 ተከሳሾች የእምነት ክህደት ቃላቸውን ሰጡ
 አዲስ አበባ፡- በእነ አብዲ መሀመድ ዑመር የክስ መዝገብ ላይ 14 ተጠርጣሪዎች ያቀረቡትን መቃወሚያ የፌዴራሉ ከፍተኛ ፍርድ ቤት ልደታ ምድብ 4ኛ የወንጀል ችሎት ትናንት ብይን መስጠቱን ከጠቅላይ ዓቃቢ ሕግ ያገኘነው መረጃ አመልክቷል። በዓቃቤ ሕግ የቀረበባቸውን ክስ መሰረት በማድረግ 1ኛ ተከሳሽ አብዲ መሀመድ ዑመር፣ 2ኛ ተከሳሽ ራህማ መሀመድ፣ 3ኛ ተከሳሽ አብዱራዛቅ ሰሐኔ፣ 12ኛ ተከሳሽ ፈርሃን ጣሂር፣ 16ኛ ተከሳሽ አብዲ መሀድ መሀመድ፣ 19ኛ ተከሳሽ አብዲዋሳዕ አህመድ፣ 22ኛ ተከሳሽ አብዲኑር መሀመድ፣ 33ኛ ተከሳሽ ጉሌድ አቦል፣ 34ኛ ተከሳሽ ወርሰሜ ሸህ አብዲ፣ 35ኛ ተከሳሽ ኮሚሽነር አብዱላሂ አህመድ፣ 39ኛ ተከሳሽ ሙስጠፋ ሀቢብ፣ 43ኛ ተከሳሽ ዘምዘም ሐሰን፣ 46ኛ ተከሳሽ ም/ኢንስፔክተር አይዲድ ራጌ መቃወሚያ ማቅረባቸው ይታወቃል። ተከሳሾች የዓቃቤ ሕግ ክስ በወንጀል ሕጉ 240/2 ስር የተቀመጠውን አንቀፅ የሚቋቋም ፍሬ ነገር አያሟላም፣ ወንጀሉ ተፈፀመበት የተባለው ጊዜ በጥቅል የቀረበ ነው፣ የቀረበው ክስ የተብራራና ግልፅ አይደለም፣ ፍርድ ቤቱ የኛን ጉዳይ የማየት ስልጣን የለውም፣ የክሱ ዝርዝርና የተቀመጠው ድንጋጌ አይጣጣምም፣ በቀዳሚ ምርመራ የተሰጠ የምስክሮች ቃል ተገልብጦ ሊሰጠን ይገባል፣ የምስክሮች ስም ዝርዝር አልተገለፀልንም፣ ዓቃቤ ሕግ በማስረጃነት የያዛቸው የሲዲና የፎቶግራፍ ማስረጃዎች ሊደርሱን ይገባል በማለት መቃወሚያ አቅርበዋል። 1ኛ ተከሳሽ አብዲ መሀመድ ዑመር በሕገ – መንግሥቱ አንቀፅ 25 የተቀመጠውን የእኩልነት መርህ ያልተከተለ በተለያዩ ክልሎች ግጭቶች የተከሰቱና ሰዎች የሞቱ ቢሆንም በአንድም ክልል የተከሰሰ አመራር ሳይኖር እኔ ብቻ መከሰሴ ተገቢነት የለውም በማለት አቅርበዋል። በተጨማሪም 22ኛ፣ 28ኛ፣ 35ኛ፣ 43ኛ፣ 46ኛ ተከሳሾች ክሱ የስም ስህተት አለብን በማለት ያቀረቡ ሲሆን 34ኛ ተከሳሽ ዕድሜዬ 14 ሆኖ ሳለ በወጣት ጥፋተኛ መዳኘት ሲገባኝ ያለአግባብ እየተዳኘሁ እገኛለሁ በማለት መቃወሚያ አቅርቧል። የፌዴራሉ ከፍተኛ ፍርድ ቤት ልደታ ምድብ 4ኛ የወንጀል ችሎት በተከሳሾች የቀረቡ መቃወሚያዎችን በአብዛኛው ውድቅ ያደረገ ሲሆን በ1ኛ ተከሳሽ በወንጀለኛ መቅጫ ስነ-ስርዓት ሕግ 113/1 መሰረት በአማራጭ የቀረበው ክስ በወንጀል ድርጊቱ የተለወጠ ወይም የፈረሰ ሕገ – መንግሥት ስለመኖሩ በክሱ ላይ ግልፅ ባለመሆኑ ዓቃቤ ሕግ ክሱን እንዲያሻሽል የታዘዘ ሲሆን 43ኛ ተከሳሽ ዘምዘም ሐሰን በክስ ውስጥ በወንድ የተገለፀበትን አግባብ በሴት ተቀይሮ ክሱን እንዲያሻሽል ያዘዘ ሲሆን በዓቃቤ ሕግ እጅ ላይ ያለ የሲዲና የፎቶግራፍ ማስረጃዎች በበቂ ሁኔታ በማባዛት ለተከሳሾች እንዲሁም ለፍርድ ቤቱ እንዲያደርስ ትዕዛዝ ሰጥቷል። ፍርድ ቤቱ የተከሳሾችን መቃወሚያ ውድቅ ማድረጉን ተከትሎ 2ኛ፣ 3ኛ፣ 12ኛ፣ 16ኛ፣ 19ኛ፣ 22ኛ፣ 28ኛ፣ 33ኛ፣ 34ኛ፣ 35ኛ፣ 39ኛ፣ 46ኛ ተከሳሾች የእምነት ክህደት ቃላቸውን ሰጥተዋል። ተከሳሾችም ወንጀሉን አልፈፀምንም ጥፋተኛም አይደለንም በማለት ተናግረዋል። በተጨማሪም ፍርድ ቤቱ በዓቃቤ ሕግ በኩል የተሻሻለ ክስ መቅረቡን፣ የሲዲና የፎቶ ግራፍ ማስረጃ ለተከሳሾች መድረሱን ለማረጋገጥ፣ በፖሊስ ቁጥጥር ስር ያልዋሉ ተከሳሾች መቅረብ አለመቅረባቸውን ለመጠባበቅ ሐምሌ 29 ቀን 2011 ዓ.ም ቀጠሮ መያዙ ታውቋል። ፖሊስ 13ኛ፣ 15ኛ፣ 23ኛ፣ 27ኛ እና 30ኛ ተከሳሾች ማቅረብ አለመቻሉን የሚያረጋግጥ ማስረጃ በመቅረቡ የጋዜጣ ጥሪ እንዲደረግና በጥሪው መሰረት መቅረብ አለመቅረባቸውን ለመጠባበቅ ለነሐሴ 13 ቀን 2011 ዓ.ም ቀጠሮ ተይዟል።አዲስ ዘመን ሀምሌ 18/2011 በጋዜጣው ሪፖርተር